قرآن میں سائنسی غلطی
یہ تو ٹڈے کی ٹانگ پر خول چڑھادیا۔ وہاں صاف لکھا ہے “یخرج” مطلب کہ وہ نکلتا وہی سے ہے۔سینے اور کمر کے درمیان سے ۔ لیکن آج ہم جانتے ہیں کہ وہ کہاں پر بنتا ہے اور وہیں سے نکلتا ہے۔۔ اگر اتنا ہی سادہ ہے قرآن تو کہ دیتا کہ وہ نکلتا ہی مرد کے عضو تناسل سے ہے۔بات بھی صاف تھی۔۔مگر یہاں قرآن نے سائنسی بات کی ہے۔جوکہ آج بالکل غلط ثابت ہورہی۔۔
پہلے یہ سمجھ لیجیے کہ قرآن مجید کا سائنس بیان کرنے سے کوئی تعلق نہیں ہے۔ استدلال اس پہلو سے ہوتا ہے کہ وہ مقدمات جو مخاطب کے علم میں ہیں ، ان کی بنیاد پر خدا کی قدرت وحدت اور وقوع آخرت پر استدلال کیا جاتا ہے۔ اگر مقدمہ ہی مخاطب کے علم میں نہیں تو آگے استدلال ہی نہیں کیا جا سکتا ہے۔ اس لیے لازم ہے کہ مقمدمہ مخاطب کے علم میں ہو۔ تہذیبی اسالیب میں جنسی اعضا کا نام نہیں لیا جاتا۔ یہ ادبی معیار ہی کی وجہ سے ہے کہ مادہءِ تولید کے مخرَج کا ذکر صُلب (پشت) اور ترائب (چھاتی) کےاستعارے سے کیا گیاہے، جس سے فی الجملہ انسان کے اندرون کی طرف اشارہ مقصود ہے۔ یہاں طبی یا سائنسی معلومات فراہم کرنا پیشِ نظر ہوتا بالبداہت خصیتین کا ذکر ضرور آتا، مگر شائستہ اسالیب میں بول و براز اور جنسی اعضا کے لیے مخصوص برہنہ الفاظ اختیار نہیں کیے جاتے، قرآن مجید بھی اُنھیں اختیار نہیں کرتا۔ عربوں کے ہاں بھی صلب کا لفظ ہی استعمال ہوتا ہے، نہ کہ عضو تناسل کا۔ خود ہماری زبان میں بھی یہی کہا جاتا ہے ۔ اسی سے پشت کا لفظ نسل کے معنی میں استعمال ہو گیا۔ قانونی ضرورت سے جب جنسی اعضا کے بیان کی ضرورت پڑی تو قرآن مجید نے وہاں بھی اُن کے لیے مخصوص الفاظ استعمال نہیں کیے۔ مثلاً، مدخولہ اور غیر مدخولہ عورت کی عدت کا فرق بیان کرنے کے لیے “دخلتم بھن” (سورۃ النساء 4: 23) کے الفاظ اختیار کیے گئے، یعنی تم نے ان میں داخل کیا۔ مدخولہ عورت سے حق مہر واپس نہ لینے کے ذکر میں “أَفْضَىٰ بَعْضُكُمْ إِلَىٰ بَعْضٍ” (سورہ النسا 4: 21) کا اسلوب اختیار کیا، جس کامطلب ہے کہ تم ایک دوسرے تک پہنچ گئے، ایک دوسرے کے حرم میں داخل ہوگئے۔ یہ بھی ملحوظ رہے کہ فرج یا فروج کا لفظ برہنہ نہیں ہے، یہ اردو میں شرم گاہ کی طرح ہے،اور مذکر ومونث دونوں کے لیے استعمال ہوتا ہے۔ ادب کی کتابوں میں سائنس تلاش نہیں کی جاتی اور نہ سائنس کی کتابوں میں ادب دیکھا جاتا ہے۔ ہر صنف کے اپنے معیارات ہوتے ہیں۔ قرآن مجید ادبی زبان میں ہے۔